  Виталий Пронин Удмуртилэн Тӧроез А. Бречалов пӧртэм удысъёсын ужась предприятиосын онлайн амалэн пумиськылэ. Грак ёросысь «Родина» СПК-ен сыӵе пумиськон ортчиз ни. Со огез кужмоез хозяйство луэ. Ёросысь 11 фермеръёс, 5 хозяйствоосын сомында йӧл уг кыско, кӧня сётэ «Родина» — районын поттэм йӧл пӧлысь 53,2 процентсэ. Озьы ик ёросын бичам вань ю-нянь пӧлысь 47 процентэз соослэн. Татын шоро-куспо уждун 27 сюрс манет. Арлы быдэ выль гид пукто. Туэ малпало кунян гид ӝутыны. Пичиятэм процентэн кредит басьтыны луысал ке, вӧзаз мукет объект но ӝутыны пӧрмытысалмы, шуэ СПК-ен кивалтӥсь С. Петров. Озьы ик капчиятэм кредитлы кулэяське ёросысь «Вылнуд» хозяйство — роботъёсын ужась ферма ӝутэ. Производствозэс азинтыны малпасьёслы котькыӵе вакытэ юрттомы, шуиз Тӧро. Елена Сараматова  